“Dit is vir my ’n ongelooflike eer om vanjaar by die KKNK op te tree, maar ek wil veral vir ander wys dat as jy hard werk en die wilskrag het, kan jy jou drome bereik,” sê Minke Marais.
Dié eerstejaardramastudent aan die Universiteit Stellenbosch is verlede jaar aangewys as die beste aktrise vir die rol van Nina in die Hoërskool Noordheuwel van Krugersdorp se produksie Waterbrief.
“Ek het die vorige jaar die titel gedeel. Ek is baie gelukkig om dit ’n tweede jaar agtereenvolgens te wen. Dit bevestig dat ek iets reg doen.”
Dié stuk handel oor ’n waterbrief wat niemand kan hoor nie, bewoord in druppels in ’n taal wat net die dooies kan lees. Toegevou in wit en blou, in die teëls van die swembad waar sy duik. God breek ’n hart en dag ná dag is Nina vasgevang in ’n montage van haar familie wat sonder haar uitmekaar val. Sy word wakker in die mure van haar huis. Sy is orals en sy is nêrens nie, en sy aanskou haar gesin se kronkelpad-reise op soek na die droom van nuwe lewe wat begin.